চারঘাট থানার ভারপ্রাপ্ত কর্মকর্তা (ওসি) নিবারণ চন্দ্র বর্মণ প্রত্যক্ষদর্শীদের বরাত দিয়ে জানান, চারঘাটের রাওথা এলাকার মাদক ব্যবসায়ি আফজাল হোসেনের সঙ্গে তার মামা কাঁকড়ামারি গ্রামের বাসিন্দা মাহবুর হোসেনের মাদক ব্যবসার টাকা-পয়সা নিয়ে দ্বন্দ্ব চলে আসছিল। সম্প্রতি তারা একে অপরকে হত্যারও হুমকি দেন। এ নিয়ে দুইজনের সমর্থকদের মধ্যে উত্তেজনা বিরাজ করছিল। বৃহস্পতিবার সকাল সাড়ে ৯টার দিকে আফজাল হোসেন তার সমর্থক উপজেলার মিয়াপুর এলাকার কাইকচরুর ছেলে শাহেদ আলী (৩৫), একই এলাকার মজিবুর রহমানের ছেলে মইদুল ইসলাম (২৫), বাঘার মীরগঞ্জ ভানুকর গ্রামের নুরুল ইসলামের ছেলে মাদক ব্যবসায়ী রিপন আলী (৩২), একই এলাকার সেকেন্দার আলীর ছেলে শামিম হোসেনকে (৩০) নিয়ে চারঘাটের রাওথা গ্রামের আবু তালেবের ছেলে আব্দুর রহমানের বাড়িতে যান। আফজাল হোসেনের মামা মাহবুরের এই বাড়িতে প্রায় যাতায়াত করতেন। তাই তারা এই বাড়িতে তার খোঁজে যান। সেখানেও আফজাল বাড়ির মালিক আব্দুর রহমানকে হুমকি ধামকি দেন। এক পর্যায়ে মাদক ব্যবসায়ী আফজাল একটি পিস্তুল তার সহযোগী মইদুলের হাতে দিয়ে তা ঠিক আছে কিনা পরীক্ষার করতে বলেন। এসময় পিস্তল থেকে একটি গুলি ফসকিয়ে বের হয়ে মইদুলে হাত ভেদ করে পাশে থাকা শাহেদের বুকে বিদ্ধ হয়। পরে আফজালসহ স্থানীয়রা আহত শাহেদ ও মইদুলকে উদ্ধার করে প্রথমে চারঘাট উপজেলা স্বাস্থ্য কমপ্লেক্সে নিয়ে যায়। অবস্থা গুরুতর দেখে সেখানে কর্তব্যরত চিকিৎসক তাদের রাজশাহী মেডিকেল কলেজ হাসপাতালে স্থানান্তর করেন।